書事學謝康樂
作者：晁說之
朝代：宋

paragraphs: 南北夐綿絡，同名圁與鄞。
歲月老羈旅，何事勤所勤。
情勝古今契，身以邪正分。
清音幸先後，曠懷得朝曛。
山腰轉嘉樹，風袖落閒雲。
盤磴去來迷，飛泉高下聞。
龍柏肯予媾，上苑侍吾君。
三花論繾綣，丹丘舊絪緼。
中抱既兀兀，外騖徒紛紛。
映窗有翰墨，滿架亦典墳。
攄虹宮棟宇，流汗程斧斤。
少時喜詭俗，老境思迨羣。
不復夢江湖，詩成心自欣。